Axa max yun yet junel,
ay jun cham meẍtol yin ley Moisés max aj lecanok.
Max yochej max yakꞌlej yikban aycꞌay Jesús,
xan max kꞌanlej bay axca tiꞌ:
—Meẍtol,
¿tzet yetal yowalil wal chi wunej,
cax ok in chaon in kꞌinal tol aycꞌal yin tojbalkꞌinal?
ẍi bay Cham.
—¿Tzet tzꞌibbilcan yul ley Moisés chelaꞌ?
ẍi Jesús bay cham.
Max yalon axca tiꞌ:
—Camcꞌulnejek Cham Jajawil co Diosal yin masanil e cꞌul,
yin masanil e yanimail,
yetok masanil e yip,
cꞌal yin masanil e nabal,
cax che yaꞌilnen e yet animail axca wal che yut e yaꞌilnen e ba junjun ex,
ẍi bay.
—Watxꞌ ton max ot aloni.
Ta chekej juntzan tiꞌ,
ok a chaꞌ a kꞌinal tol aycꞌal yin tojbalkꞌinal,
ẍi Jesús bay cham.
A cham tuꞌ,
max yochej cham max colcan el ba yuj is kꞌanlebal tuꞌ,
yuj tuꞌ xan max yal pax bay Jesús axca tiꞌ:
—¿Mac pax txel eb wet animail chi ali tuꞌ?
ẍi cham bay.
Axa yalon Jesús axca tiꞌ:
—A junel,
ay jun winak lanan toj yul be chi tit bay Jerusalén,
cax chi ay apnok bay Jericó.
Lanan wal bey nak,
cax max eltek juntzan elkꞌom yin nak,
toltax max yiel eb pichil nak.
Lajwi makꞌlay nak yuj eb,
cax max el eb.
Jabxanej maj camcan nak yuj eb.
Cꞌuxan ay jun cham sacerdote max ecꞌ yul jun be tuꞌ,
tocꞌal max occan tꞌanan yin,
max toji.
Lajwi tu xin,
ay jun cham yinatil Leví max ecꞌ cꞌapax yul jun be tuꞌ.
Max oc cꞌapax can tꞌanan junxa tuꞌ yin nak,
cax tocꞌal max qꞌuexbenej ba,
max toji.
Palta ay jun nak aj Samaria lanan cꞌapax bey yul jun be tuꞌ,
axa max yiloni,
cꞌotan ay nak yul be tuꞌ,
axa yokꞌ cꞌul yin nak.
Max jayoc cꞌatan nak,
max yaon oc aceite yetok vino yanilok baytaklaj max yasjitok nak tuꞌ.
Max pichon yetok kꞌap.
Lajwi tuꞌ xin,
max lacon ajtok yiban is chej,
max yicantok bay jun mesón.
Max camcꞌulnelay nak yuj sicꞌlibil.
Axa yet junxa cꞌual,
yet max toj nak aj Samaria tuꞌ,
max yiajtek nak cab tumin,
max yakꞌoncan nak bay cham aj mesón tuꞌ.
Max yaloncan nak bay cham axca tiꞌ:
Watxꞌ chot a taynen nak anima yasjinak tiꞌ in kꞌanaꞌ.
Ta man ok yab jab tumin tiꞌ,
okxa al ayin jantakto ok a cꞌayaꞌ,
cax ok wakꞌon qꞌuexel a tumin yet ok in jay pax junelxa,
ẍican nak,
ẍi jun abix tiꞌ.
A tinani xin,
ay jun chin kꞌanlej ayach.
A nak max makꞌlay yuj eb elkꞌom tuꞌ,
¿mac junok eb oxwan tuꞌ caw yel yet animail nak cha naꞌ?
ẍi Jesús bay cham meẍtol yin ley Moisés tuꞌ.
—A ton nak max okꞌ cꞌul yin nak tuꞌ,
ẍi cham bay.
—A toni,
yuj tuꞌ,
asiꞌ,
cax cha beybalnen axca nak tuꞌ,
ẍi Jesús bay cham.